તમે જુઓ તો ખરા ! આવા મહાપુરુષે કરીકરીને આ શું કર્યું ? બન્ને સમાન છે એમ સાબિત કરી દીધું. શું એનાથી મળ્યું એને ? શું મળ્યું ? સામા માણસને અપમાનિત કરવાથી શું મળે ? એ દ્રોણાચાર્ય જેવા બ્રાહ્મણનેય સમજાતું નથી. અને એને શું મળ્યું ? તમે જાણો છો કે આ ઘટના પછી દ્રુપદરાજાએ દ્રોણાચાર્યનું વેર વાળવા યજ્ઞ કર્યો. એ યજ્ઞમાંથી ધૃષ્ટદ્યુમ્ન અને દ્રૌપદી જન્મ્યાં. અને આપણે એ પણ જાણીએ છીએ કે મહાભારતના યુદ્ધમાં ધૃષ્ટદ્યુમ્ન જ નિઃશસ્ત્ર દ્રોણાચાર્યનું માથું ઉતારી લ્યે છે. ‘અધાર્મિક રીતે’ એમ પણ મહાભારતમાં કહ્યું છે. કથા ત્યાંથી જ અટકતી નથી. ઘટના ઘણી લાંબી છે. આમ બન્યું એટલે પાછું સામા પક્ષેથી બાણ આવે ને ? એટલે દ્રોણાચાર્યનો પુત્ર અશ્વત્થામા યુદ્ધ પૂરું થયા પછી જે અઢારમા દિવસની રાત્રે સંહાર કરે છે તેમાં દ્રોપદીના પાંચેય પુત્ર અને ધૃષ્ટદ્યુમ્નને…. ટૂંકમાં દ્રુપદરાજાના દીકરા અને દીકરીનો જે કંઈ વંશવેલો હતો તે બધું સમાપ્ત કરી દીધું. પછી દ્રૌપદીનો ક્રોધ કંઈ ઓછો નથી. એને પકડીને લાવવા પાંડવોને મોકલે છે. ભીમ ને બધા દોડે છે. જો આમ જ ચાલ્યા કરે તો આ બધું ક્યાં સુધી ચાલત ! પણ મહાભારતકાર એ બહુ મોટો કલાકાર છે અને દ્રૌપદીના પાત્રની ઊંચાઈ અહીં છે. પાંડવો અશ્વત્થામાને પકડીને લઈ આવે છે અને પછી કહે છે કે દ્રૌપદી જે કહેશે તે સજા તેને થશે. દ્રૌપદી કહે છે : ‘હું પુત્ર વિનાની થઈ, પણ ગુરુપત્નીને (દ્રૌણાચાર્યની પત્નીને) મારે પુત્ર વિનાની કરવી નથી.’ એક મા બીજી માની વેદનાને સમજી શકે છે, એટલું જ નહીં, હજી આગળ અશ્વત્થામાના મસ્તક પર જે મણિ છે એ એનો મણિ ઉતારી લેવાનું દ્રૌપદી કહે છે, કેમકે કુપાત્રના હાથમાં જે શક્તિ છે, તેની પાસે જે તેજ કે પ્રભાવ છે એ રહેવા દેવાય જ નહીં. નહીં તો દુનિયાનો નાશ થાય. દ્રૌપદી પોતા માટે નથી કહેતી, પણ આવો અશ્વત્થામા, તેની પાસે હજી આવો પ્રભાવ હોય તો એ કેટલા નિર્દોષનો નાશ કરે ? એટલે દ્રૌપદી કહે છે કે ‘મણિ ઉતારી લ્યો.’ પણ એ મણિ ઉતારી લીધા પછી અશ્વત્થામા અસહ્ય બળતરાથી પીડાય છે. એ એમ કહે છે કે ‘મને તેલ આપો.’ એ એની વેદનાને ઠારવા માટેનું તેલ દ્રૌપદી આપે છે.